Okresná prokuratúra Zvolen 
Trhová 7, 960 19 Zvolen 1 	

Sp. zn. : 2 Pv 214/14/6611	Zvolen, 15.5.2014
EEČ : 2-51-77-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Zvolen
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
vedené poverenou príslušníčkou OR PZ OPP OO PZ XXXXX pod ČVS: ORP XXXXX na tom skutkovom základe, že obvinený aj napriek tomu, že bol rozsudkom samosudcu Okresného súdu XXXXX č.k. XXXXX zo dňa 23.03.2009 právoplatným dňa 12.05.2009 zaviazaný prispievať na výživu mal. XXXXX, nar. XXXXX sumou 50 € mesačne a na výživu mal. XXXXX, nar. XXXXX sumou 50 € mesačne, ktoré sú splatné vždy do 20 - teho dňa v mesiaci vopred do rúk matky detí XXXXX, nar. XXXXX si túto svoju zákonnú povinnosť v meste XXXXX, okr. XXXXX a na iných miestach v období od novembra 2013 do 15.05.2014 riadne a včas neplnil, keď na výživné uhradil len v mesiaci február 2014 sumu 70 € a v mesiaci marec 2014 sumu 150 €, pričom v tomto období bol evidovaný ako nezamestnaný a poberal dávku v hmotnej núdzi, čím si svojím konaním spôsobil stav bez hmotného zabezpečenia a spôsobil tak voči oprávnenej XXXXX, nar. XXXXX trvale bytom XXXXX dlh na výživnom vo výške 380 €,

lebo zanikla trestnosť činu.

Odôvodnenie:
	Uznesením poverenej príslušníčky OR PZ OPP OO PZ XXXXX zo dňa 09.04.2014 ČVS: XXXXX bolo podľa § 199 ods. 1 Tr. poriadku začaté trestné stíhanie a súčasne podľa § 206 ods. 1 Tr. poriadku vznesené obvinenie XXXXX, nar. XXXXX pre prečin zanedbania povinnej výživy podľa § 207 ods. 2 Tr. zákona na tom skutkovom základe, že aj napriek tomu, že bol rozsudkom samosudcu Okresného súdu XXXXX č.k. XXXXX zo dňa 23.03.2009 právoplatným dňa 12.05.2009 zaviazaný prispievať na výživu mal. XXXXX, nar. XXXXX sumou 50 € mesačne a na výživu mal. XXXXX, nar. XXXXX sumou 50 € mesačne, ktoré sú splatné vždy do 20 - teho dňa v mesiaci vopred do rúk matky detí XXXXX, nar. XXXXX, si túto svoju zákonnú povinnosť v meste XXXXX, okr. XXXXX a na iných miestach v období od novembra 2013 do 09.04.2014 riadne a včas neplnil, keď na výživné uhradil len v mesiaci február 2014 sumu 70 € a v mesiaci marec 2014 sumu 150 €, pričom v tomto období bol evidovaný ako nezamestnaný a poberal dávku v hmotnej núdzi, čím si svojím konaním spôsobil stav bez hmotného zabezpečenia a spôsobil tak voči oprávnenej XXXXX, nar. XXXXX, trvale bytom XXXXX dlh na výživnom vo výške 280 €.

	Obvinený XXXXX v prípravnom konaní uviedol, že si je vedomý svojej vyživovacej povinnosti, keď platí podľa svojich finančných možností. O svoje deti riadne zaujíma a v prípade potreby im prispieva aj nad rámec stanoveného výživného. Prejavil snahu uhrádzať výživné vždy k 20-temu dňu v mesiaci, keď svoje konanie zároveň oľutoval. Poukázal na skutočnosť, že dňa 15.04.2014 uhradil dlžné výživné vo výške 280 €. 

	Svedkyńa - poškodená XXXXX v prípravnom konaní uviedla, že obvinený neplnil svoju vyživovaciu povinnosť riadne a včas od novembera 2013. Následne potvrdila, že jej formou poštovej poukážky uhradil dlžné výživné vo výške 280 € a zaplatil jej aj výživné za mesiac apríl 2014 vo výške 100 €, z ktorého dôvodu tak uhradil celý dlh na výživnom. 

	 Do spisového materiálu boli zabezpečené listinné dôkazy a to najmä rozsudok samosudcu Okresného súdu XXXXX č.k. XXXXX zo dňa 23.03.2009 právoplatný dňa 12.05.2009, ktorým bola obvinenému určená vyživovacia povinnosť vo výške 50 € na každé z maloletých detí, ďalej fotokópie rodných listov maloletých detí, tabuľkový prehľad plnenia vyživovacej povinnosti, fotokópie poštových poukazov, z ktorých vyplynulo, že obvinený dňa 27.02.2014 zaplatil oprávnenej na výživné sumu 70 €, dňa 19.03.2014 sumu 50 €, dňa 31.03.2014 sumu 100 €, dňa 15.04.2014 sumu 280 € a dňa 24.04.2014 sumu 100 €. Do spisového materiálu bolo rovnako zabezpečené uznesenie poverenej príslušníčky OR PZ OPP OO PZ XXXXX ČVS: XXXXX zo dňa 10.06.2013, ktorý bola odložená vec podozrenia zo spáchania prečinu zanedbania povinnej výživy podľa § 207 ods. 1 Tr. zákona, ktorého skutku sa mal dopustiť obvinený v období od mesiaca február 2013 až máj 2013. 

	Zo správ k osobe obvineného bolo zistené, že tento nepoberá žiadnu dávku vyplácanú sociálnou poisťovňou, od 27.03.2013 je vedený v evidencii uchádzačov o zamestnanie ÚPSVaR XXXXX, od 01.04.2013 je príjemcom pomoci v hmotnej núdzi vo výške 118,30 € a v súčasnosti má pozastavené prevádzkovanie živnosti do 19.03.2016. Obvinený vlastní nehnuteľnosti v k.ú. XXXXX XXXXX.  

	Obvinený nebol priestupkovo postihnutý a bol v roku 1983 jedenkrát súdne trestaný, pričom sa na neho v súčasnosti hľadí, akoby nebol odsúdený. 

	Podľa § 207 ods. 2 Tr. zákona, kto sa najmenej tri mesiace v období dvoch rokov úmyselne vyhýba plneniu svojej zákonnej povinnosti vyživovať alebo zaopatrovať iného, potrestá sa odňatím slobody až na tri roky.

	Podľa § 122 ods. 13 Tr. zákona, ak obvinený pokračuje v konaní, pre ktoré je stíhaný, aj po oznámení vznesenia obvinenia, posudzuje sa také konanie od tohto procesného úkonu ako nový skutok; to neplatí, ak ide o trestný čin zanedbania povinnej výživy podľa § 207. V takom prípade ide o pokračovanie konania až do doby, kým je vyhlásený rozsudok súdu prvého stupňa alebo pokiaľ sa súd druhého stupňa neodobral na záverečnú poradu.

	Podľa § 86 ods. 1 písm. a/ Tr. zákona, trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Podľa § 215 ods. 1 písm. h/ Tr. poriadku, prokurátor zastaví trestné stíhanie, ak zanikla trestnosť činu.
	
	Pre trestnosť činu sa vyžaduje naplnenie všetkých znakov skutkovej podstaty toho ktorého trestného činu (subjekt, subjektívna stránka, objekt, objektívna stránka). Vykonaným prípravným konaním bolo preukázané, že obvinený naplnil všetky znaky skutkovej podstaty prečinu zanedbania povinnej výživy podľa § 207 ods. 2 Tr. zákona, keď ako povinný subjekt neplnil svoju zákonnú povinnosť deklarovanú mu rozsudkom Okresného súdu XXXXX riadne a včas ani v minimálnom rozsahu.

	Nakoľko však obvinený ku dňu rozhodnutia splnil svoju povinnosť dodatočne skôr, než sa súd odobral na záverečnú poradu a jeho konanie nemalo trvalo nepriaznivé následky, bol namieste postup v zmysle ustanovenia § 215 ods. 1 písm. h/ Tr. poriadku. 

	Preto som rozhodla tak, ako je uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zuzana Šimiaková
prokurátorka